C 81/116
MT
Il-Ġurnal Uffiċjali tal-Unjoni Ewropea
18.2.2022
Il-Ħamis 24 ta’ Ġunju 2021 ANNESS GĦAR-RIŻOLUZZJONI LEĠIŻLATTIVA
Dikjarazzjonijiet tal-Kummissjoni Il-bjar tal-LULUCF u l-mira għall-2030 Is-settur tal-użu tal-art, it-tibdil fl-użu tal-art u l-forestrija (LULUCF) tal-UE, jirrilaxxa gassijiet serra u jassorbi s-CO2 fil-ħamrija u fil-bijomassa tiegħu.
Ir-restawr u t-tkabbir tal-bjar tal-karbonju tal-art tagħna, jiġifieri l-kapaċità li s-CO2 jiġi assorbit mill-ambjent naturali tagħna bħas-siġar, huma kruċjali għall-għanijiet klimatiċi tagħna.
Jeħtieġ li jkollna bjar dejjem jikbru sabiex l-UE tikseb in-newtralità klimatika sal-2050.
Biex titreġġa’ lura x-xejra attwali hemm bżonn ta’ azzjoni sinifikanti fuq perjodu qasir.
Il-Komunikazzjoni tal-Kummissjoni “It-tisħiħ tal-ambizzjoni klimatika tal-Ewropa għall-2030 – Ninvestu f’futur newtrali għall-klima għall-benefiċċju tal-poplu tagħna” tistma li dan huwa meħtieġ u li huwa possibbli li sal-2030 nreġġgħu lura x-xejra attwali u nżidu l-bjar tal-karbonju għal livelli ogħla minn 300 miljun tunnellata ekwivalenti ta’ CO2.
Il-Kummissjoni se tagħmel proposti biex tirrevedi r-Regolament LULUCF, f’konformità ma’ din l-ambizzjoni.
Aċċess għall-Ġustizzja L-UE u l-Istati Membri tagħha huma partijiet għall-Konvenzjoni tal-Kummissjoni Ekonomika għall-Ewropa tan-Nazzjonijiet Uniti (UNECE) dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali tal-25 ta’ Ġunju 1998 (il-“Konvenzjoni ta’ Aarhus”).
Meta jwettqu l-obbligi tagħhom skont ir-Regolament (UE) 2018/1999 dwar l-involviment tal-pubbliku fit-tħejjija tal-pjanijiet nazzjonali għall-enerġija u l-klima u l-konsultazzjonijiet dwar l-istrateġiji fit-tul, l-Istati Membri jenħtieġ li jiżguraw li l-pubbliku kkonċernat jingħata aċċess għall-ġustizzja f’każ ta’ ksur ta’ dawn l-obbligi.
Dan għandu jikkonforma mal-ġurisprudenza rilevanti tal-Qorti tal-Ġustizzja tal-Unjoni Ewropea relatata mal-aċċess għall-ġustizzja fi kwistjonijiet ambjentali u b’rispett sħiħ tal-obbligi li l-Istati Membri impenjaw ruħhom għalihom bħala partijiet għall-Konvenzjoni ta’ Aarhus (1).
(1)
Ara wkoll il-Komunikazzjoni dwar “It-titjib tal-aċċess għall-ġustizzja fi kwistjonijiet ambjentali fl-UE u fl-Istati Membri tagħha” (COM(2020)0643).